Սև սարդը նկատել էր: Մինչ Կանաչն սպասում էր զոհի հասունանալուն, մոտ վազեց: Կանաչ սարդը, ափսոսանքով թողնելով արդեն պատրաստ կերակուրը, արագորեն հեռացավ, հազիվ ազատվելով Կարմիր աչքերավորի բրդոտ թաթերից: Չնայած Կանաչ սարդն իր ոստայնի թելերը նույնպես պատել էր սոսնձող հյութով, սակայն Սև սարդն ուժեղ էր: Ճղելով և պոկելով ոստայնի թելերը՝ անմիջապես հասավ ճանճին, կնճիթը մտցրեց փորի մեջ: Կանաչ սարդին մնում էր փախուստ տալով փրկվել: Կարմիր աչքերավորը որսի հյութը ծեծելուց հետո սկսեց հետապնդել Կանաչ սարդին: Կանաչ սարդն ստիպված էր նորից անշարժանալ, դառնալ անտեսանելի: Սակայն Կարմիր աչքերավորը հասավ նրան և առանց ժամանակ տալու, առավ թաթերի մեջ: Կանաչ սարդը, ճիշտ է, թույլ էր Սև սարդից, բայց հիմար միջատ չէր: Դաժան և անզիջում պայքար սկսվեց: Մինչ Կարմիր աչքերավորն իր կպչուն թելերով փաթաթում էր, նա հասցնում էր կնճիթով և երկար թաթերով կտրել դեռևս չկոշտացած թելերը: Նույնիսկ ինքը հասցրեց մի քանի անգամ իր թելերով կապել գիշատիչ Սև սարդի թաթերը: Այնուամենայնիվ, Սևն ուժեղ էր: Երկար շարունակվելու դեպքում, ի վերջո, նրան հաջողվելու էր երկար ու ամուր խայթոցը խրել զոհի փորի մեջ: Սակայն Կանաչ սարդի բախտը բերեց. իրենցից ընդամենը հինգ-վեց քայլ հեռավորության վրա հսկայական ճանճ բռնվեց: Հիմար ճանճին ճակատագիրը խճճեց ցանցի մեջ, որպեսզի Կանաչ սարդը փրկվեր: Կարմիր աչքերավորը, տեսնելով անսպասելիորեն հայտնված սննդի հսկայական պաշարը, թողեց զոհին, վազեց նոր բռնվածի մոտ: